**ZADARSKA ŽUPANIJA**

**SREDNJA ŠKOLA BARTULA KAŠIĆA PAG**

**Ante Starčevića 9**

**Tel. 023/611-720**

**OIB: 45554793301**

**e-mail: ured@ss-bkasica-pag.skole.hr**

KLASA: 602-03-01/20-01/19

URBROJ: 2198-1-68-01-20-04

U Pagu, 27. studenog 2020.g.

Na temelju članka 78. Statuta Srednje škole Bartula Kašića Pag i Odluke o načinu izvođenja nastave u osnovnim i srednjim školama kao i na visokim učilištima te obavljanju redovnog rada ustanova predškolskog odgoja i obrazovanja u uvjetima epidemije COVID 19 Vlade Republike Hrvatske (“Narodne novine”, br. 99/20.) od 4. rujna 2020. i Odluke Stožera civilne zaštite Grada Paga od 27. studenog 2020.g., ravnateljica Srednje škole Bartula Kašića Pag donosi:

 ODLUKU

 O ZADUŽENJIMA, RASPOREDU RADA I UTVRĐIVANJU UVJETA ZA RAD KOD KUĆE

1. Svim djelatnicima Srednje škole Bartula Kašića Pag zaposlenima na radnom mjestu nastavnika ili stručnog suradnika određuje se kao privremeno mjesto rada njihovo zadnje službeno evidentirano prebivalište, odnosno boravište.

2. Djelatnici zaposleni na radnom mjestu nastavnika ili stručnog suradnika za vrijeme rada kod kuće obavljaju sve poslove sukladno važećim odlukama o tjednim radnim obvezama i godišnjem zaduženju nastavnika u školskoj godini 2020./2021., a koje je moguće izvoditi od kuće.

3. Za nastavnike je obvezno: osigurati kontakte i način komunikacije (virtualna učionica, telefon, e-mail), dostupnost svakog radnog dana barem određeno vrijeme u virtualnoj školskoj zbornici, održavanje nastave na daljinu u uobičajenom opsegu i rasporedu radnog vremena, obvezna priprema sadržaja, održavanje komunikacije s učenicima, roditeljima, školom i Ministarstvom znanosti i obrazovanja te davanje povratne informacije učenicima i roditeljima i sudjelovanje u drugim aktivnostima prema uputi ravnatelja i MZO-a.

4. Stručni suradnik knjižničar je u opsegu uobičajenog radnog vremena dužan biti na raspolaganju vezano uz pretraživanje izvora i knjiga te s učenicima i nastavnicima komunicirati na redovitoj osnovi. Dužan je biti uključen u virtualnu zbornicu i prema potrebi u virtualne razrede te davati pomoć učiteljima u kreiraju sadržaja i upotrebe materijala, uz reguliranje autorskih prava.

5. Stručni suradnik pedagog dužan je u opsegu uobičajenog radnog vremena savjetovati nastavnike i učenike vezano uz razrednu dinamiku u online okruženju te predlagati rješenja i upute o pristojnom ponašanju u online okruženju, reagirati na neprihvatljive oblike ponašanja, kao i davati potporu u kriznim situacijama i biti uključeni u virtualnu zbornicu, a po potrebi i u virtualne razrede.

6. Poslove iz točke 2. ove Odluke nastavnici i stručni suradnici obavljaju putem rada na daljinu u sustavu Microsoft Teams, komunikacijom e-mailom, društvenim mrežama, telefonski ili putem web stranice. Način rada i komunikacije na daljinu za rad kod kuće utvrđuje i odobrava ravnatelj.

7. Uvjeti za rad kod kuće nastavnika i stručnih suradnika su: računalo s instaliranim alatima za pristup Internetu za nastavnike, prikladni prostor za rad kod kuće i potrebna literatura za provođenje nastave na daljinu za nastavnike i stručne suradnike.

8. Ukoliko nastavnik ili stručni suradnik nema računalo s instaliranim alatima za pristup internetu ili literaturu za provođenje nastave na daljinu isto mu je dužna osigurati Škola.

9. O ispunjenosti uvjeta za rad kod kuće iz točke 7. ove Odluke nastavnici i stručni suradnici daju izjavu. Izjavu o posjedovanju uvjeta za rad kod kuće djelatnik može potpisati u Školi ili dostaviti putem elektroničke pošte.

10. Administrativno-tehnički rad u Školi odvija se redovno radi kontinuiranog izvođenja nastave na daljinu odnosno kada je to potrebno radi obavljanja ostalih nužnih poslova.

Ostali nužni poslovi su poslovi održavanja, poslovi čišćenja Škole koji su nužni radi provođenja mjera zašite sprječavanja širenja zaraze te poslovi koji su žurni radi ostvarivanja prava učenika, roditelja i radnika Škole.

Poslovi iz stavka 2. ove točke provode se samo s nužnim osobljem vodeći računa o kriterijima rizičnosti (zdravstveno stanje, blizina i način dolaska na posao, obveze radnika o brizi za starije nemoćne osobe).

11. Ova Odluka stupa na snagu dana 30. studenog 2020., a vrijedi do zaključno 6. prosinca 2020. sukladno Odluci Stožera civilne zaštite Grada Paga.

 Ravnateljica:

 Marija Pećirko, prof., v.r.